Jan 20,2016
వృద్ధిరేటుకు ఐఎంఎఫ్‌ కోత
వాషింగ్టన్‌ : అభివృద్ధి చెందిన, వర్థమాన దేశాల్లో నెలకొన్న స్తబ్దత నేపధ్యంలో 2016లో ప్రపంచ వృద్ధి రేటులో తగ్గుదల చోటు చేసుకోనుందని అంతర్జాతీయ ద్రవ్య నిధి సంస్థ హెచ్చరించింది. ప్రస్తుత ఏడాదిలో 3.4 శాతం, 2017లో 3.6 శాతం చొప్పున వృద్ధి నమోదు కావొచ్చని తెలిపింది. గతేడాది క్టోబర్‌ అంచనాలతో పోల్చితే ఇవి 0.2 శాతం తక్కువ. వృద్ధి అంచనాలకు కోత పెట్టడం వరుసగా ఇది మూడోసారి. దిగజారుతున్న వృద్ధి నేపధ్యంలో స్వల్పకాల డిమాండ్‌లపై విధానకర్తలు దృష్టి పెట్టాల్సిన అవసరం ఉందని ఐఎంఎఫ్‌ సూచించింది. అంత ర్జాతీయ మార్కెట్లో వరుసగా చమురు ధరలు తగ్గడానికి తోడు చైనా ఆర్ధిక వ్యవస్థలో నెలకొన్న ఒత్తిడి ప్రపంచ వృద్ధిరేటును తగ్గేలా చేస్తున్నాయని పేర్కొంది. చైనా వృద్ధి రేటు అంచనాలను 6.3 శాతానికి, 2017లో 6 శాతానికి తగ్గించింది. 2015లో చైనా 6.9 శాతం, 2014లో 7.3 శాతం చొప్పున వృద్ధి నమోదు చేసుకుంది. చైనాకు తోడు బ్రెజిల్‌లో నెలకొన్న సంక్షోభం కూడా ప్రపంచ వృద్ధి రేటును ప్రభావితం చేయ నుందని ఐఎంఎఫ్‌ పేర్కొంది. మొత్తం ప్రపంచ వృద్ధి రేటులో అభివృద్ధి చెందిన, వర్ధమాన దేశాల వాటా 70 శాతంగా ఉంది.
భారత వృద్ధి 7.3 శాతమే..
ప్రస్తుత ఆర్ధిక సంవత్సరంలో భారత వృద్ధి రేటు 7.3 శాతానికే పరిమితం కానుందని ఐఎంఎఫ్‌ అంచనా వేసింది. వచ్చే రెండు ఆర్ధిక సంవత్సరాల్లో మాత్రం 7.5 శాతానికి చేరే అవకాశాలున్నాయని పేర్కొంది. ఇది వరకు గతేడాది అక్టోబర్‌లో ఐఎంఎఫ్‌ వృద్ధి రేటు అంచనాలను విడుదల చేసింది. అప్పుడు కూడా 2015-16లో 7.3 శాతం వృద్ధి రేటునే ప్రకటించింది. ఇదే సమయంలో 7.5 శాతం, 8 శాతం వృద్ధి రేటుకు అవకాశాల ున్నాయని మోడీ అధికార వర్గాలు పదే పదే పేర్కొంటున్నాయి.
మీ స్నేహితులకు రికమెండ్ చెయ్యండి